Document ID: 32014R0548

KOMISIJAS REGULA (ES) Nr. 548/2014
(2014. gada 21. maijs),
ar ko īsteno Eiropas Parlamenta un Padomes Direktīvu 2009/125/EK attiecībā uz maziem, vidējiem un lieliem spēka transformatoriem
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 21. oktobra Direktīvu 2009/125/EK, ar ko izveido sistēmu, lai noteiktu ekodizaina prasības ar enerģiju saistītiem ražojumiem (1), un jo īpaši tās 15. panta 1. punktu,
apspriedusies ar Ekodizaina apspriežu forumu,
tā kā:
(1)
Komisija ir veikusi priekšizpēti, kurā ir analizēti transformatoru vides un ekonomiskie aspekti. Izpēte tika veikta kopā ar ieinteresētajām personām no Kopienas, un tās rezultāti ir publiski pieejami. Transformatorus uzskata par ar enerģiju saistītiem ražojumiem Direktīvas 2009/125/EK 2. panta 1. punkta nozīmē.
(2)
Izpēte parādīja, ka enerģijas patēriņš lietošanas posmā ir visnozīmīgākais vides aspekts, kam var pievērst uzmanību ražojuma projektēšanas laikā. Transformatoru ražošanā izmanto ievērojamu daudzums izejvielu (varš, dzelzs, sveķi, alumīnijs), bet tirgus mehānismi, šķiet, nodrošina to, ka tiek veikta pienācīga apstrāde pēc ekspluatācijas laika beigām, un tāpēc nav vajadzīgs noteikt attiecīgas ekodizaina prasības.
(3)
Šīs regulas I pielikumā noteiktās ekodizaina prasības attiecas uz ražojumiem, kuri laisti tirgū vai nodoti ekspluatācijā neatkarīgi no to uzstādīšanas vietas. Tāpēc šo prasību pamatā nedrīkst būt attiecīgā ražojuma pielietojuma veids.
(4)
Transformatorus parasti iepērk saskaņā ar pamatlīgumiem. Šajā kontekstā ar “pirkumu” jāsaprot līguma noslēgšana ar ražotāju par transformatoru piegādi noteiktā daudzumā. Uzskata, ka līgums stājas spēkā dienā, kad puses to paraksta.
(5)
Šo regulu nevajadzētu piemērot dažām tādu transformatoru kategorijām, kuriem ir īpašs pielietojums. Šādu transformatoru enerģijas patēriņa un ietaupījuma potenciāls ir niecīgs salīdzinājumā ar citiem transformatoriem.
(6)
Atkāpes regulējumā tiek noteiktas, ņemot vērā masas ierobežojumus, uzstādot transformatorus pārvades līniju balstos. Lai novērstu tādu transformatoru ļaunprātīgu izmantošanu, kuri ražoti īpaši ekspluatācijai pārvades līniju balstos, uz šādiem transformatoriem vajadzētu būt redzamai norādei “tikai ekspluatācijai pārvades līniju balsta konstrukcijās”, kas atvieglotu valstu tirgus uzraudzības iestāžu darbu.
(7)
Regulējumā tiek noteiktas atkāpes attiecībā uz transformatoriem, kuri aprīkoti ar ierīcēm, kas nodrošina sprieguma regulēšanu, lai decentralizēto ražošanu no atjaunojamajiem energoresursiem integrētu sadales tīklā. Šādas atkāpes būtu pakāpeniski jāatceļ, jo šī jaunā tehnoloģija attīstās un kļūst pieejami mērīšanas standarti, ar kuru palīdzību ir iespējams nošķirt pašu transformatoru zudumus no tādiem, kas saistīti ar ierīcēm papildu funkciju veikšanai.
(8)
Ekodizaina prasības vidēju spēka transformatoru energoefektivitātei un lielu spēka transformatoru energoefektivitātei būtu jānosaka tādēļ, lai saskaņotu minētajām iekārtām piemērojamās ekodizaina prasības visā Kopienā. Šādas prasības arī veicinātu iekšējā tirgus efektīvu darbību un uzlabotu dalībvalstu sniegumu vides jomā.
(9)
Ekodizaina prasības vidējiem un lieliem spēka transformatoriem ir vajadzīgs noteikt arī tādēļ, lai palielinātu tādu tehnoloģiju un tādu konstrukcijas risinājumu izplatību tirgū, ar kuriem paaugstina šo iekārtu energoekonomiju vai energoefektivitāti. Visu transformatoru kopējais zudumu apjoms ES-27 valstīs 2008. gadā sasniedza 93,4 TWh gadā. Aplēses liecina, ka, izmantojot efektīvāku konstrukciju, rentabla uzlabošanas iespēja 2025. gadā nodrošinātu 16,2 TWh gadā, kas atbilst 3,7 Mt CO2 emisiju.
(10)
Ir jāparedz, ka ekodizaina prasības stājas spēkā pakāpeniski pa posmiem, lai ražotājiem dotu laiku veikt ražojumu konstrukcijas izmaiņas. Minēto prasību īstenošanas termiņi būtu jānosaka, ņemot vērā ietekmi uz izmaksām, kas radīsies ražotājiem, jo īpaši mazajiem un vidējiem uzņēmumiem, un vienlaikus nodrošinot politikas mērķu laicīgu sasniegšanu.
(11)
Šīs regulas efektīvas īstenošanas nolūkā valstu regulējošām iestādēm tiek piekodināts ņemt vērā minimālo efektivitātes prasību ietekmi uz transformatora sākotnējām izmaksām un atļaut tādu transformatoru uzstādīšanu, kuru efektivitāte pārsniedz direktīvā noteiktās prasības, ja vien to ekspluatācija ir ekonomiski pamatota visā ražojuma aprites cikla laikā, tostarp ar pienācīgu novērtējumu par zudumu samazinājumu.
(12)
Atbilstības pārbaužu vienkāršošanas nolūkā būtu jālūdz ražotājiem sniegt informāciju tehniskajā dokumentācijā, kas minēta Direktīvas 2009/125/EK IV un V pielikumā.
(13)
Šajā regulā paredzētie pasākumi ir saskaņā ar atzinumu, ko sniegusi komiteja, kura izveidota ar Direktīvas 2009/125/EK 19. panta 1. punktu,
IR PIEŅĒMUSI ŠO REGULU.
1. pants
Priekšmets un darbības joma
1. Šajā regulā noteiktas ekodizaina prasības tādu spēka transformatoru laišanai tirgū vai nodošanai ekspluatācijā, kuru jauda ir vismaz 1 kVA un kurus izmanto elektrības pārvades un sadales tīklos, kas darbojas 50 Hz frekvencē, vai lieto rūpniecībā. Šo regulu piemēro tikai transformatoriem, kas iegādāti pēc šīs regulas stāšanās spēkā.
2. Šo regulu nepiemēro transformatoriem, kas ir īpaši projektēti un tiek izmantoti šādām vajadzībām:
-
mērtransformatori, kas ir īpaši projektēti izmantošanai mērinstrumentos, skaitītājos, relejos un citos līdzīgos aparātos,
-
transformatori ar zema sprieguma tinumiem, kas ir īpaši projektēti izmantošanai ar taisngriežiem, nodrošinot līdzstrāvas piegādi,
-
transformatori, kas ir īpaši projektēti tiešai pievienošanai krāsnīm,
-
transformatori, kas ir īpaši projektēti izmantošanai iekārtās jūrā vai peldošajās iekārtās jūrā,
-
transformatori, kas ir īpaši projektēti izmantošanai avārijas iekārtās,
-
transformatori un autotransformatori, kas ir īpaši projektēti izmantošanai dzelzceļa barošanas sistēmās,
-
zemējuma transformatori, proti, trīsfāzu transformatori, kurus paredzēts izmantot kā neitrālpunktu sistēmas zemējuma vajadzībām,
-
vilces iekārtu transformatori, kurus uzstāda ritošajam sastāvam, proti, transformatori, kas tieši vai ar pārveidotāja starpniecību pievienoti maiņstrāvas vai līdzstrāvas kontakttīklam un ko izmanto stacionārās iekārtās dzelzceļa vajadzībām,
-
palaides transformatori, kas ir īpaši projektēti izmantošanai trīsfāzu asinhronajos elektromotoros, lai novērstu barošanas sprieguma kritumus,
-
testēšanas transformatori, kas ir īpaši projektēti izmantošanai ķēdē, lai nodrošinātu noteiktu spriegumu vai strāvas stiprumu elektroiekārtu testēšanas vajadzībām,
-
metināšanas transformatori, kas ir īpaši projektēti izmantošanai loka metināšanas iekārtās vai kontaktmetināšanas iekārtās,
-
transformatori, kas ir īpaši projektēti izmantošanai sprādziendrošās iekārtās un pazemes raktuvēs (2),
-
transformatori, kas ir īpaši projektēti izmantošanai dziļūdens (iegremdēšanas) apstākļos,
-
vidsprieguma (VS) - vidsprieguma (VS) saskarnes transformatori, kuru jauda nepārsniedz 5 MVA,
-
lieli spēka transformatori, ja var pierādīt, ka attiecīgā lietojuma vajadzībām nav pieejamas citas tehniskās iespējas, kas atbilstu šajā regulā izklāstītajām minimālajām efektivitātes prasībām,
-
lieli spēka transformatori, ar ko esošajā reālajā atrašanās vietā/iekārtā nomaina tieši tādus pašus lielus spēka transformatorus, ja tos nevar nomainīt bez nesamērīgām transportēšanas vai uzstādīšanas izmaksām,
izņemot attiecībā uz prasībām par informāciju par ražojumiem un tehnisko dokumentāciju, kā norādīts I pielikuma 3. un 4. punktā.
2. pants
Definīcijas
Šajā regulā un tās pielikumos piemēro šādas definīcijas:
1)
“spēka transformators” ir statiska iekārta ar diviem vai vairāk tinumiem, kas, izmantojot elektromagnētisko indukciju, vienu maiņsprieguma un maiņstrāvas sistēmu pārveido citā maiņsprieguma un maiņstrāvas sistēmā - parasti ar atšķirīgām sprieguma vērtībām un to pašu frekvenci -, un ko izmanto elektroenerģijas pārvadei;
2)
“mazs spēka transformators” ir spēka transformators, kura iekārtas augstākais spriegums nepārsniedz 1.1 kV;
3)
“vidējs spēka transformators” ir spēka transformators, kura iekārtas augstākais pārsniedz 1.1 kV, bet nepārsniedz 36 kV, un kura nominālā jauda ir vienāda ar vai pārsniedz 5 kVA, bet nepārsniedz 40 MVA;
4)
“liels spēka transformators” ir spēka transformators, kura iekārtas augstākais spriegums pārsniedz 36 kV un kura nominālā jauda ir vienāda ar vai pārsniedz 5 kVA, vai kura nominālā jauda ir vienāda ar vai pārsniedz 40 MVA neatkarīgi no tā, kāds ir iekārtas augstākais spriegums;
5)
“šķidruma transformators” ir spēka transformators, kurā magnētiskā serde un tinumi ir iegremdēti šķidrumā;
6)
“sausais transformators” ir spēka transformators, kurā magnētiskā serde un tinumi nav iegremdēti izolējošā šķidrumā;
7)
“vidējs pārvades līniju balstu transformators” ir spēka transformators, kura nominālā jauda ir līdz 315 kVA un kurš ir piemērots ekspluatācijai ārpus telpām un projektēts uzstādīšanai gaisvadu elektropārvades līniju balsta konstrukcijās;
8)
“sadales transformators ar sprieguma regulēšanas funkciju” ir vidējs spēka transformators, kas ir aprīkots ar papildu detaļām, kuras atrodas transformatora korpusā vai ārpus tā un ar kurām slodzes sprieguma regulēšanas nolūkā tiek automātiski kontrolēts transformatora ieejas vai izejas spriegums;
9)
“tinums” ir vijumu kopums, kas veido elektrisko ķēdi, kura ir saistīta ar vienu no transformatora spriegumiem;
10)
“tinuma nominālais spriegums” (Ur) ir spriegums, ko paredzēts pieslēgt vai kas rodas tukšgaitas režīmā starp bezatzarojumu tinuma izvadiem vai starp tinuma ar atzarojumiem, kurš pieslēgts pamatatzarojumam, izvadiem;
11)
“augstsprieguma tinums” ir tinums ar augstāko tinuma nominālo spriegumu;
12)
“iekārtas augstākais spriegums” (Um), ko piemēro transformatora tinumam, ir starpfāzu sprieguma augstākā vidējā efektīvā vērtība trijfāzu sistēmā, kuram paredzēta transformatora tinuma izolācija;
13)
“nominālā jauda” (Sr) ir tinumam noteiktās pilnās jaudas standartvērtība, kas kopā ar tinuma nominālo spriegumu nosaka tā nominālo strāvu;
14)
“īsslēguma zudumi” (Pk) ir tinumu pāra patērētā aktīvā jauda pie nominālās frekvences un atsauces temperatūras, ja caur viena tinuma līnijizvadiem plūst nominālā strāva (atzarojuma strāva), bet otra tinuma izvadi ir īsslēgti, un jebkurš no tinumiem, kuram ir atzarojumi, ir pieslēgts pamatatzarojumam, kamēr pārējo tinumu, ja tādi eksistē, ķēdes ir pārtrauktas;
15)
“tukšgaitas zudumi” (Po) ir tinumu pāra patērētā aktīvā jauda pie nominālās frekvences, ja transformators ir pieslēgts elektropadevei un sekundārā ķēde ir pārtraukta. Izmantotais spriegums ir nominālais spriegums, un, ja elektropadevei pieslēgtajam tinumam ir atzarojumi, tas ir pieslēgts pamatatzarojumam;
16)
“maksimumefektivitātes indekss” (PEI) ir maksimālā vērtība attiecībai starp transformatora nodoto pilno jaudu, no kuras atņemti elektroenerģijas zudumi, un transformatora nodoto pilno jaudu.
3. pants
Ekodizaina prasības
Mazi spēka transformatori, vidēji spēka transformatori un lieli spēka transformatori atbilst I pielikumā noteiktajām ekodizaina prasībām.
4. pants
Atbilstības novērtēšana
Atbilstības novērtēšanu veic, piemērojot Direktīvas 2009/125/EK IV pielikumā noteikto iekšējās dizaina kontroles procedūru (konstrukcijas iekšējās kontroles sistēmu) vai minētās direktīvas V pielikumā noteikto vadības sistēmu.
5. pants
Verifikācijas procedūra tirgus uzraudzības nolūkā
Veicot Direktīvas 2009/125/EK 3. panta 2. punktā minētās tirgus uzraudzības pārbaudes, dalībvalstu iestādes izmanto šīs regulas III pielikumā noteikto verifikācijas procedūru.
6. pants
Indikatīvie kritēriji
Šīs regulas IV pielikumā norādīti indikatīvie kritēriji patlaban tirgū pieejamajiem transformatoriem ar labākajiem raksturlielumiem.
7. pants
Pārskatīšana
Komisija, ņemot vērā tehnoloģijas attīstību, ne vēlāk kā trīs gadus pēc šīs regulas stāšanās spēkā to pārskata un paziņo pārskatīšanas rezultātus apspriežu forumam. Pārskatīšanā pievērš uzmanību vismaz tālāk minētajiem aspektiem:
-
iespēja noteikt maksimumefektivitātes indeksa minimālās vērtības visiem vidējiem spēka transformatoriem, tostarp tādiem, kuru nominālā jauda nepārsniedz 3 150 kVA,
-
attiecīgos gadījumos, iespējas nošķirt paša transformatora zudumus no tādiem, kas saistīti ar detaļām, kuras nodrošina sprieguma regulēšanas funkciju,
-
minimālo efektivitātes prasību noteikšanas piemērotība attiecībā uz vienfāzes spēka transformatoriem un maziem spēka transformatoriem,
-
pārvades līniju balstu transformatoriem un dažām mazu spēka transformatoru tinumu spriegumu kombinācijām noteikto atkāpju piemērotība pārskatīšanas brīdī,
-
iespēja papildus lietošanas posmā patērētās enerģijas ietekmes mazināšanai aptvert arī citus ietekmes uz vidi faktorus.
8. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 21. maijā

Labels: 1
14
20
7
3